  Виталий Пронин 9-тӥ июле 65 арес тырмоз Ярысь «Юбилейный» культура юртын ужась Валентина Дементьевалы. Вань улонзэ культурая удыслы сӥзиз, театръя «Люр-лЯр» нылпи кружокен кивалтэ. Калыкен одӥг кыл капчиен шедьтэ, ёросысь удмуртъёслэн азьветлӥсьсы луэ. 2009-тӥ арысен Валентина Михайловна «Удмурт Кенеш» огазеяськонлэн ёросысь ёзэныз кивалтыны кутскиз.Туспуктӥз Мария ВекшинаВалентина Михайловна вордскемын Яр ёросысь Бадӟымгуртысь Семакинъёслэн семьяязы. 4 нылъёс пӧлысь 3-тӥез. Пичиысен ик кырӟаны-вераны яратэ. Гуртысьтызы шор ёзо школаез йылпумъяса, Еловоысь культурая юртын кӧня ке ужаз. Отысен валаз: культура быръем удысэз луоз. Озьы дышетскыны пыриз Кировысь культурая училищее режиссёръёсты дасянъя отделение. — Мынам мама-тятяе, Евдокия Ивановна но Михаил Андреевич, котьма карыны усточиос вал, — вера Валентина Михайловна. — Кыкназы ик соос Быдӟым оже ветлэмын. Мамае пӧраськись вылэм, чебер куараезлы луыса солдатъёс ваньмон дыръязы «Попова, запевай!» гинэ шуыло вылэм. Ожысь бертэмын младший сержант званиен. Нош тятяе Япониен ожмаськемын, ефрейтор. Соослы 20 ар гинэ валче улыны кылдӥз ке но, со аръёс ми понна вунонтэм кылемын. Ваньмон дыръязы шулдыръяськыны яратылӥзы. Валлё (азьло), коркась корка пыраса, юмшало вал, сьӧразы мон но ветлӥ. Озьы ик кырӟаны дыши. Школамес йылпумъяса, эшъёсы дышетскыны кошкизы, нош мон бырйиськыса ик гуртам кыли. Мамае шуиз, дорын пукытозь, гуртысь клубе коть мын. Ужаны кутски но та удысэ пыраклы кыли. 2009-тӥ арысен Валентина Михайловналэн эшшо одӥг ныпъетэз ватсаськиз — «Удмурт Кенеш» огазеяськонлэн ёросысь ёзэныз кивалтыны кутскиз. Котькуд адямиен сюлмысь кенешоз, сюлэмзэ вырӟытыны но сьӧраз валтыны быгатоз. Пыдлось удмурт гуртъёсын но туала нылпиос ӟучомыны кутскемын. Та вакытэ Яр ёросысь Вортчаын но Бадӟымгуртын гинэ удмурт кылэз предмет чотын дышето на, мукетъёсаз — факультатив амалъя, нош Ярысь 2 номеро школаын удмурт кылэз уг ик поттыло. — Удмурт Элькунлэн 100 ар тырмонэзлы сӥзьыса, каль (али) пумиськылӥмы ёросысь удмурт кылъя дышетӥсьёсын, — шуэ Валентина Дементьева. — Выль дышетскон арысен Ярысь 2 номеро школаын удмурт кыл чузъяськыны кулэ, факультатив нуонлы пумит ӧз луэ. Ярысь удмуртъёс ӟеч кусып возё Глазов городысь эшъёсынызы. Кылсярысь, январь толэзе Глазовысь 17 номеро школаын пумиськон ортчытӥзы, Удмурт Элькунлэн 100 ар тырмонэзлы сӥзем ужрадэ пиналъёс но студентъёс люкаськемын вал. «Шунды» огазеяськонлэн ёросысь ёзчиосыныз но ёросысь школаосын дышетскись пиналъёсын ӵош 4 пол ортчытӥзы ни «Чечым» фестиваль. Вань школаосысь командаос люкасько, ог-огзэс удмурт сямен пумитало, шудо, кырӟало-верало, нош пумиськонзы йылпумъяське ӝӧк сьӧрын чай юонэн. — Уйпалан удмуртъёс трос уло, мукет ёросъёсысь эшъёсмы сямен, ми но ужаны выриськомы кадь, — веранзэ азьланьтэ Валентина Михайловна. — Юн ӝож, ми пала ветлӥсьёс ичи, куд-ог дыръя, оло, быдэстэм уженымы данъяськыны ум пӧрмытӥське. Улонын каль паськыт вӧлмемын Интернет, отын но Ярысь удмуртъёс сярысь иворъёс ичигес, оло, быдэстэм ужмы сярысь иворез Интернетэ дыраз пуктыса ум вуиське. Азьланяз проектъёсын ужанлы саклык висъяны малпаськом. Туала улонлэсь бере кылёнтэм вылысь пӧламы егитъёсты тросгес кыскыны вырисько. Аслым воштӥсь но дасясько — Биграгуртысь удмурт кылъя дышетӥсез Ольга Барышниковаез. Ёросысь удмуртъёслэн азьветлӥсьсы гуртъ-ёсысь артистъёсты нырысетӥ юрттӥсьёсыз шуэ. Та вие активазы 12 мурт пыре. 2007-тӥ арын Озёрка гуртын удмурт культурая центр кылдытӥзы. Соин быгатыса кивалтэ Валентина Наумова, юрттӥсез Нина Поздеева. Ёросысь удмуртлыкен герӟаськем ужрадъёсы мыло-кыдо пырисько Марина Данилова, Любовь Куртеева, Елена Семакина но мукетъёсыз. Валентина Михайловна кузпалэныз Александр Аполлосовичен 2 пинал будэтӥзы, табере 2 внукъёссы будо. Нылпиоссы, гуртазы бертылыкузы, крезьгуро инструментъёс борды басьтӥсько, удмурт кырӟанъёсты быдэсто. Валентина Михайловна тунсыкъяське пӧртэм выжы калыкъёслэн мунёосынызы, соосты 30 пала люкам ни. Лушкем малпанэз но вань: вашкала арбериосты люкаса, музей кылдытэмез потэ. ________ Валентина ЕМЕЛЬЯНОВА  